इंडियन प्रिमीयर लिगेच्या (आयपीएल) 16व्या हंगामांतले पयले एल-क्लासिकोंत चेन्नय सुपरकिंग्सान जैत जोडलें. चेन्नय सुपरकिंग्सान लिगेंतले 1000वे मॅचींत पांच खेपेचो वस्ताद मुंबय इंडियन्साक 7 विकेटींनी हारयलो. रवींद्र जडेजान पयल्या डावांत तीन विकेटी घेतल्यो. जाल्यार अजिंक्य रहाणेन 19 बॉलांनी लिगेंतलो जलद अर्द शेंकडो मारलो. दोगूय चेन्नय सुपरकिंग्साच्या जैताचे हिरो थारले.
 हांगाच्या वानखेडे स्टेडियमाचेर टॉस हारल्या उपरांत पयलीं बॅटींग करतना मुंबय इंडियन्सान निर्धारीत 20 ओव्हरींनी 8 विकेटी वगडावन 157 धांवड्यो केल्यो. चेन्नय सुपरकिंग्सान 18. 1 ओव्हरींनी मोख मेळयली. चेन्नय सुपरकिंग्साक पांच वर्सांनी मुंबयक ताच्याच मैदानाचेर हारोवपाक येस फावो जालें. ह्या जैतान चेन्नय गुणतकट्यांत चवथे सुवातेर पावलो.
 मुंबय इंडियन्सान सुरवात बरी केल्ली. ताणें बिनबाद 38 धांवड्यो केल्ल्यो. 67 धांवड्यांचेर दोनूय ओपनर बाद जाल्या उपरांत मुंबयन सेगीत चार विकेटी वगडायल्यो. मदले फळयेंतल्या एकाय बॅट्समनाक व्हड खेळी करपाक जमली ना. टिम डॅव्हिडान 21 बॉलांनी 31 धांवड्यो करून मुंबयचो स्कोर 150च्या मुखार व्हरपाक मजत केली.
 157 धांवड्यांची राखण करपाक मुंबयचे बॉलर लेगीत अपेशी थारले. जेसन बेहरनडॉर्फान जरी पयलेच ओव्हरींत चेन्नयक धपको दिलो आसलो उपरांत रहाणे आनी ऋतुराज गायकवाडान दुसरे विकेटी खातीर 82 धांवड्यांची भागिदारी करून पंगडाची गाडी रुळाचेर हाडली. हे भागिदारी उपरांत मॅच चेन्नयच्या हातांत आयली. चेन्नय वतीन शिवम दुबेन 28 आनी रहाणेन 61 धांवड्यो केल्यो. डॅव्हॉन कॉन्वे शुन्याचेर बाद जालो.
 मुंबय इंडियन्सा वतीन पियुष चावला, कुमार कार्तिकेय आनी जेसन बेहरनडॉर्फ हाणें दरेकी एक विकेट घेतली.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 